b'\n_START_ARTICLE_\nKoreas Folkeh\xc3\xa6r\n_START_SECTION_\nSongun\n_START_PARAGRAPH_\nHele samfundsstrukturen i folkerepublikken er bygget p\xc3\xa5 teorien S\xc5\x8fn\'gun, der er et koreansk begreb, som betyder Milit\xc3\xa6ret F\xc3\xb8rst. Teorien blev lanceret af Kim Jong-Il i 1994, lige efter Kim Il-Sung\'s d\xc3\xb8d. Songun st\xc3\xa5r for at h\xc3\xa6ren altid er det \xc3\xb8verste og mest magtfulde organ i staten, over regeringen. Det betyder i praksis at h\xc3\xa6ren har f\xc3\xb8rste prioritet p\xc3\xa5 statsbudgettet og landets \xc3\xb8vrige ressourcer. Det forklarer ogs\xc3\xa5 hvorfor folkerepublikkens de facto leder ikke er pr\xc3\xa6sidenten eller premierministeren, men i stedet Kim Jong-un, der er Formand for Milit\xc3\xa6rkommissionen - den mest magtfulde position en nulevende kan have i Nordkorea. Det skyldes at den ultimativt h\xc3\xb8jeste magtposition i landet stadig tilh\xc3\xb8rer den afd\xc3\xb8de Kim Il-Sung, som de jure er "Pr\xc3\xa6sident til evig tid".\n_START_SECTION_\nDannelsen af folkeh\xc3\xa6ren\n_START_PARAGRAPH_\nH\xc3\xa6ren opstod formelt den 25. april 1932 i Yenan, Kina og blev stiftet af Kim Tu-bong og Mu Chong som en illegal kommunistisk guerillah\xc3\xa6r, der skulle bek\xc3\xa6mpe den japanske bes\xc3\xa6ttelsesmagt, som holdt Korea som japansk koloni fra 1905 til 1945._NEWLINE_H\xc3\xa6ren blev officielt annonceret den 8. februar 1948, syv m\xc3\xa5neder f\xc3\xb8r Den Demokratiske Folkerepublik Korea blev udr\xc3\xa5bt den 9. september 1948 af Kim Il-Sung og har siden v\xc3\xa6ret Nordkoreas nationale h\xc3\xa6r. Sovjetunionen bidrog til det materielle grundlag for h\xc3\xa6ren og sendte ligeledes delegationer til Nordkorea for at uddanne de f\xc3\xb8rste nordkoreanske officerer til basistr\xc3\xa6ning af soldater.'